SCCC กำไรก้าวกระโดด
ราคาหุ้นบนกระดานของ SCCC เมื่อวันที่ 25 ก.ค. 2561 พุ่งขึ้นอย่างร้อนแรงไปปิดที่ระดับ 225 บาท บวกไป 13 บาท หรือขึ้นไป 6.13% มูลค่าการซื้อขาย 130.42 ล้านบาท ทำเซอร์ไพรส์เป็นอย่างมาก เพราะก่อนหน้านี้ราคาอ่อนตัวลงเรื่อย ๆ นั่นเอง
30 ก.ค. 2561

คุณค่าบริษัท
ราคาหุ้นบนกระดานของ บริษัท ปูนซีเมนต์นครหลวง จำกัด (มหาชน) หรือ SCCC เมื่อวันที่ 25 ก.ค. 2561 พุ่งขึ้นอย่างร้อนแรงไปปิดที่ระดับ 225 บาท บวกไป 13 บาท หรือขึ้นไป 6.13% มูลค่าการซื้อขาย 130.42 ล้านบาท ทำเซอร์ไพรส์เป็นอย่างมาก เพราะก่อนหน้านี้ราคาอ่อนตัวลงเรื่อย ๆ นั่นเอง
ด้วยราคาหุ้นพุ่งแรงเป็นผลจากผลประกอบการที่ประกาศออกมาทำเซอร์ไพรส์ โดยกำไรไตรมาส 2/2561 เติบโตก้าวกระโดด
สำหรับผลการดำเนินงานไตรมาส 2 สิ้นสุดวันที่ 30 มิถุนายน 2561 บริษัทมีรายได้รวมขยับขึ้นมา 11,221.08 ล้านบาท จากงวดเดียวกันของปีก่อน 10,877.49 ล้านบาท ส่งผลให้บริษัทมีกำไรขยับขึ้นมาอยู่ที่ 1,021.20 ล้านบาท หรือ 3.43 บาทต่อหุ้น จากงวดเดียวกันของปีก่อน 245.73 ล้านบาท หรือ 0.92 บาทต่อหุ้น โดยได้แรงหนุนจากการบริหารจัดการต้นทุนอย่างมีประสิทธิภาพ วางสัดส่วนการขายผลิตภัณฑ์ต่าง ๆ ที่เหมาะสม ทำให้อัตรากำไรขั้นต้นปรับตัวดีขึ้น รวมถึงยังได้แรงหนุนจากรายได้อื่นที่สูง และส่วนแบ่งกำไรจากเงินลงทุนอยู่ในเกณฑ์ดี
ขณะที่ ผลการดำเนินงานงวด 6 เดือน สิ้นสุดวันที่ 30 มิถุนายน 2561 บริษัทมีรายได้รวมขยับขึ้นมาอยู่ที่ 22,192.20 ล้านบาท จากงวดเดียวกันของปีก่อน 21,574.63 ล้านบาท ส่งผลให้บริษัทมีกำไรขยับขึ้นมาอยู่ที่ 1,854.21 ล้านบาท หรือ 6.22 บาทต่อหุ้น จากงวดเดียวกันของปีก่อน 795.66 ล้านบาท หรือ 3.14 บาทต่อหุ้น แสดงให้เห็นถึงความสามารถในการทำผลงานได้ดี
จากผลกำไรสุทธิที่เติบโตแกร่งทำให้ทาง SCCC มีการประกาศจ่ายปันผลระหว่างกาลประจำปี 2561 ด้วยอัตราการจ่ายปันผลเป็นเงินสด 4 บาทต่อหุ้น โดยวันที่ไม่ได้รับสิทธิปันผล (XD) คือวันที่ 7 ส.ค. 2561 ส่วนวันที่จ่ายปันผลคือวันที่ 23 ส.ค. 2561
นอกจากนี้ SCCC ประเมินตลาดปูนซีเมนต์ในประเทศครึ่งปีหลังจะฟื้นตัวดีขึ้น หลังจากที่ติดลบในครึ่งปีแรก 3% ซึ่งจะขับเคลื่อนด้วยโครงการก่อสร้างระบบขนส่งพื้นฐาน การลงทุนจากภาคเอกชน และโครงการอสังหาริมทรัพย์ ส่วนตลาดต่างประเทศมีแนวโน้มจะโตดีต่อเนื่อง ซึ่งสัดส่วนยอดขายในประเทศลดลงเหลือ 55% สัดส่วนต่างประเทศเพิ่มขึ้นเป็น 45% การเติบโตของตลาดต่างประเทศจะช่วยหนุนให้ยอดขายของ SCCC ยังสามารถเติบโตได้
ขณะที่ นักวิเคราะห์ บล.เมย์แบงก์ กิมเอ็ง ประเมินยอดขายของ SCCC ปี 2561 เท่ากับ 45,815 ล้านบาท เติบโต 5% และคาดจะมีกำไรสุทธิ 3,894 ล้านบาท เติบโต 114% ยอดขายและกำไรครึ่งปีแรกคิดเป็นสัดส่วน 48% ของประมาณการทั้งปี
อีกทั้งด้วยราคาหุ้น SCCC ปัจจุบันทรุดลงหนัก จนมีอัพไซด์ 22% และผลประกอบการฟื้นตัวดีขึ้น จึงอัพเกรดคำแนะนำเป็น “ซื้อ” ราคาเป้าหมาย 260 บาท
…
 
ผู้ถือหุ้นรายใหญ่
รายชื่อกรรมการ